ΓΡΑΠΤΗ ΕΡΩΤΗΣΗ E-3773/97 υποβολή: Nikitas Kaklamanis (UPE) προς το Συμβούλιο (24 Νοεμβρίου 1997)

Θέμα: Παράνομη μετανάστευση στην Ε.Ε. και ανεργία

Σε αλλεπάλληλες δημοσκοπήσεις στις περισσότερες χώρες της Ε.Ε. αποτυπώνεται ξεκάθαρα η άποψη ότι ένα από τα πιο σοβαρά προβλήματα για το σημερινό Ευρωπαίο πολίτη είναι η παράνομη μετανάστευση.

Κατά τη δεκαετία που διανύουμε το φαινόμενο γνώρισε ιδιαίτερη έξαρση, και ενώ το 1990 περίπου 30.000 άτομα εμποδίστηκαν να εισέλθουν στην Ευρώπη, τρία χρόνια αργότερα ο αριθμός αυτός έφτασε τις 200.000. Μεταξύ του 1991 και 1995 υπολογίζεται ότι περίπου 3 εκατομμύρια άτομα μπήκαν στην Ε.Ε., με προφανείς συνέπειες αναφορικά με την αύξηση της ανεργίας για το μέσο Ευρωπαίο.

Θα ήθελα να μάθω τί μέτρα προτίθεται να λάβει το Συμβούλιο προκειμένου η αλληλεγγύη που επιδεικνύει η Ένωση προς τους μετανάστες από τρίτες χώρες που εισέρχονται σε αυτήν, να συνδυασθεί και με την έκφραση ενδιαφέροντος προς το μέσο Ευρωπαίο πολίτη, που επωμίζεται το κόστος προσαρμογής στα κριτήρια του Μάαστριχτ, και έχει επιπροσθέτως το μειονέκτημα ότι αδυνατεί να βρει απασχόληση και παραμένει για μακρές περιόδους άνεργος.

Απάντηση (26 Φεβρουαρίου 1998)

1. Ο εντιμότατος κος βουλευτής δεν αγνοεί βεβαίως ότι τα κράτη μέλη αποδίδουν μεγάλη σημασία στα θεμελιώδη κοινωνικά δικαιώματα και στην προώθηση της κοινωνικής και οικονομικής προόδου των λαών τους. Η συνθήκη του Αμστερνταμ, ως υπεγράφη, ορίζει ως πρωταρχικό στόχο της Ευρωπαϊκής'Ενωσης την προώθηση της οικονομικής και κοινωνικής προόδου καθώς και ένα υψηλό επίπεδο απασχόλησης, που θα επιτευχθεί ιδίως μέσω της ενίσχυσης της κοινωνικής και οικονομικής συνοχής και της εγκαθίδρυσης της Οικονομικής και Νομισματικής 'Ενωσης. Η συνθήκη της Ευρωπαϊκής 'Ενωσης, όπως τροποποιήθηκε στο'Αμστερνταμ, θα περιέχει ένα νέο τίτλο αφιερωμένο στην απασχόληση.

Η καταπολέμηση της ανεργίας κατέστη επομένως τομέας προτεραιότητας της δράσης της Ευρωπαϊκής 'Ενωσης. Το έκτακτο Ευρωπαϊκό Συμβούλιο για την απασχόληση (Λουξεμβούργο, 20 και 21 Νοεμβρίου 1997) αντανακλά αυτήν τη μέριμνα και αυτήν τη βούληση, κατέληξε δε στην απόφαση ότι, μέχρις ότου επικυρωθούν οι διατάξεις περί απασχολήσεως της συνθήκης του 'Αμστερνταμ και προκειμένου να επιστρατευθούν όλα τα διαθέσιμα μέσα για την καταπολέμηση της ανεργίας, η μέθοδος του άρθρου 128 της μελλοντικής συνθήκης θα εφαρμοσθεί αμέσως στην πράξη, συναινετικώς. Το Ευρωπαϊκό Συμβούλιο ακολούθησε, με τον τρόπο αυτό, τις «κατευθυντήριες γραμμές για την απασχόληση» που χαράκτηκαν βάσει της πείρας που αποκτήθηκε κατά την πολυμερή εποπτεία της πολιτικής του οικονομικού τομέα.

2. Η Ευρωπαϊκή Ένωση έχει εκδώσει, εξάλλου, στο πλαίσιο του Τίτλου VI της Συνθήκης, μέτρα για την καταπολέμηση της παράνομης εισόδου, παραμονής και εργασίας μεταναστών. Η συνεργασία των κρατών μελών στο πλαίσιο αυτό έχει οδηγήσει συγκεκριμένα στην έκδοση των ακόλουθων πράξεων:

- Σύσταση του Συμβουλίου της 30ής Νοεμβρίου 1994, σχετικά με την καθιέρωση ενός ενιαίου τύπου ταξιδιωτικού εγγράφου για την απομάκρυνση/απέλαση υπηκόων τρίτων χωρών(ΕΕ C 274 της 19.09.96)

- Σύσταση (96/C 5/01) του Συμβουλίου της 22ας Δεκεμβρίου 1995 για την εναρμόνιση των μέσων καταπολέμησης της παράνομης μετανάστευσης και απασχόλησης, και τη βελτίωση των σχετικών μέσων ελέγχου(ΕΕ C 5 της 10.01.96)

- Σύσταση (96/C 5/02) του Συμβουλίου της 22ας Δεκεμβρίου 1995 για τη συνεννόηση και τη συνεργασία κατά την εκτέλεση των μέτρων απομάκρυνσης(ΕΕ C 5 της 10.01.96)

- Σύσταση του Συμβουλίου, της 27ης Σεπτεμβρίου 1996, για την καταπολέμηση της παράνομης απασχόλησης υπηκόων τρίτων χωρών(ΕΕ C 304 της 14.10.96)

- Απόφαση του Συμβουλίου, της 16ης Δεκεμβρίου 1996, για την παρακολούθηση της εφαρμογής των πράξεων που εγκρίνει το Συμβούλιο σχετικά με την παράνομη μετανάστευση, την επανεισδοχή, την παράνομη απασχόληση υπηκόων τρίτων χωρών και τη συνεργασία στην εκτέλεση των αποφάσεων απομάκρυνσης(ΕΕ L 342 της 31.12.96)

- Ψήφισμα του Συμβουλίου της 4ης Δεκεμβρίου 1997, σχετικά με τα μέτρα που πρέπει να θεσπισθούν όσον αφορά την καταπολέμηση των εικονικών γάμων(ΕΕ C 382 της 16.12.97).